अनजान लड़की अनुषा से दुर्गा को इतना लगाव हो गया कि वह उसके पापा अभिनव को भी पसंद करने लगी
अभिनव ने दुर्गा को कार्ड थमाते हुए कहा, “क्या मैं आपसे कुछ पूछ सकता हूं? विल यू मैरी मी, मिस दुर्गा?”
‘रोल नंबर वन, टू, थ्री… थ्री-थ्री…’ पूरे तीन बार रोल नंबर थ्री पुकारा गया, पर फिर टीचर आगे बढ़ गई। टीचर दुर्गा क्लास थर्ड की अटेंडेंस ले रही थी। पूरी क्लास में आज भी केवल नंबर थ्री एब्सेंट थी। अप्रैल से स्कूल के नये सेशन शुरू ही हुए थे और दुर्गा भी पहली बार क्लास टीचर बनी थी। टोटल 24 स्टूडेंट की क्लास में रोल नंबर थ्री महीने भर से गायब थी।
दुर्गा ने बाकी बच्चों से पूछा तो पता चला कि न्यू एडमिशन है। किसी को भी रोल नंबर थ्री के बारे में कुछ पता नहीं था। अब ये रोल नंबर थ्री यानी ‘अनुषा’ दुर्गा के लिए पहेली बन गई थी। दुर्गा ने ठान लिया था कि आज अनुषा के बारे में पता लगाएगी।
क्लास के बाद दुर्गा ने स्टूडेंट एप में रोल नंबर थ्री की जानकारी लेनी चाही, पर अनुषा की प्रोफाइल अपडेट नहीं थी। फिर दुर्गा ने सोचा कि लंच टाइम में एडमिन सेक्शन से अनुषा के बारे में पता करेगी। लेकिन वहां से भी कोई खास इंफॉर्मेशन नहीं मिली। बस यह पता था कि कोई ट्रांसफर केस है।
अब मई शुरू हो चुका था। रोल नंबर थ्री अब भी एब्सेंट ही थी। अटेंडेंस रजिस्टर खोलते हुए दुर्गा सोचने लगी कि रोल नंबर थ्री बोलने का तो फायदा नहीं, लेकिन फ्लो में जैसे ही बोली- ‘रोल नंबर थ्री…’ हल्की और मीठी सी आवाज आई- ‘प्रजेंट मैम’। इतनी प्यारी आवाज कि दुर्गा का दिन बन गया।
दुर्गा ने झट से उस आवाज और सीट की तरफ देखा। एंजेल वाली सफेद फ्रॉक पहनी लड़की अनुषा थी। प्रजेंट कहने के बाद भी उसका चेहरा उदास था। उसने बस अपनी पलकें झपकायीं। उसे पता था कि पूरी क्लास उसे ही देख रही थी।
अटेंडेंस के बाद दुर्गा ने अनुषा को अपने पास बुलाया और पूछा कि आपकी यूनिफॉर्म कहां हैं?
अनुषा थोड़ी रुआंसी सी होकर बोली, “मैम, अभी ली नहीं है।”
दुर्गा ने उसे सीट पर बैठने का इशारा कर मैथ्स की बुक निकालने को कहा। दुर्गा पढ़ा तो रही थी, पर बार-बार उसकी नजर अनुषा पर ही जाकर टिक जातीं।
“आपको यह 'सम’ समझ तो आ गया न? कुछ पूछना है तो दोबारा पूछो,” दुर्गा ने उसे समझाते हुए कहा। अनुषा ब्लैकबोर्ड पर देख तो रही थी, पर उसका ध्यान दुर्गा को कहीं और लगा।
“अनुषा, मैं तुमसे पूछ रही हूं।”
अनुषा स्टैंड अप मोड में थी और सिर झुकाकर दुर्गा के सामने थी। “नो मैम।”
“हम्म्म। आप महीने भर के बाद स्कूल आयी हैं। आपको अभी बहुत पढ़ना है, आपका कोर्स कैसे पूरा होगा?”
अनुषा का लटका चेहरा देखकर दुर्गा को उस पर थोड़ा तरस आया तो उसने अनुषा के पास बैठी नेहा से कहा, “नेहा, तुम अनुषा की हेल्प करो।”
“अनुषा, तुम्हें कुछ भी समझ न आए तो तुम मुझसे जरूर पूछना और जो क्लास में पढ़ाया जाए, वो तुमको सीखना ही है इसलिए ध्यान से पढ़ना।”
“यस मिस।”
दुर्गा ने चैन की सांस ली और बताया कि कमिंग सैटरडे पीटीएम है। दुर्गा ने सभी बच्चों को हिदायत देते हुए कहा, “सभी आएंगे, क्योंकि मिड मई से पीरियोडिक असेसमेंट शुरू होगा। मैं सभी के पेरेंट्स से मिलना चाहूंगी। इज इट ओके?”
'यस मैम!’ से क्लास गूंज उठी।
अगले दिन असेम्बली के बाद क्लास मॉनिटर रोहित ने सभी के नेल्स चेक किए। अनुषा को क्लास के बाहर खड़े रहने की पनिशमेंट मिली। उसके नेल्स क्लीन और कटे हुए नहीं थे। मिस दुर्गा ने क्लास आते समय अनुषा को बाहर खड़े देखा तो चौंक पड़ी, क्योंकि आज तो अनुषा ड्रेस में थी।
“क्या हुआ अनुषा, आप क्लास के बाहर क्यों खड़ी हैं?”
अनुषा की आंखों में आंसू थे। उसने अपने हाथों को आगे दिखाते हुए नेल्स की तरफ इशारा किया।
“हम्म, तो यह बात है। पर आप रो क्यों रही हो बेटा!”
दुर्गा के इतना पूछते ही अनुषा उससे लिपट गई।
दुर्गा से पहली बार कोई स्टूडेंट इस तरह लिपटकर फफक कर रो रहा था।
अनुषा को दुर्गा गोद में उठाकर क्लास में लाई और उसे प्यार से सीट पर बिठाया।
दुर्गा ने क्लास मॉनिटर रोहित से कहा कि आज अनुषा को माफ कर दो। कल वह नेल्स कट करके आएगी। “है न अनुषा?”
“यस मिस!”
अगले दिन दुर्गा के पास स्टाफ मेंबर की कम्पलेंट आई कि थर्ड के क्लास रूम से बहुत आवाज आ रही है। दुर्गा क्लास की तरफ तेजी से गई तो देखा कि स्टूडेंट अनुषा को लूजर-लूजर कहकर बुली कर रहे हैं। हिंदी के प्री-टेस्ट में उसे जीरो मिला था। सारी मात्राएं आढ़ी-तिरछी थीं। बच्चे उसका टेस्ट पेपर पर देखकर हंस रहे थे। अनुषा रोए जा रही थी।
दुर्गा को देखते ही सभी चुप हो गए थे। दुर्गा ने क्लास को डांटा और कहा, “अनुषा अभी आई है। आप एक महीने से पढ़ रहे हैं।”
अनुषा एक बार फिर दुर्गा से लिपट गई।
दुर्गा ने अनुषा को समझाया कि तुम्हें सिर्फ मैथ्स ही नहीं बाकी सब सब्जेक्ट्स पर भी ध्यान देना होगा। “इंप्रूव करोगी न अनुषा?”
अनुषा ने ‘हां’ में सिर हिलाया।
अगले दिन सभी बच्चों को लंच में पराठा और सब्जी लाने को कहा गया। रिसेस टाइम में टीचर ने लंच करने को कहा। अनुषा के हाथ में जला हुआ पराठा था और वह उसे आगे-पीछे से देखकर सोच रही थी कि किस तरफ से खा सकती हूं।
अनुषा के जले हुए पराठे को देखकर पूरी क्लास फिर से ठहाके लगाकर हंसने लगी।
दुर्गा ने सबको चुप कराया और अनुषा के पास आकर बोली- “मम्मी ने जल्दी में बनाया होगा। कोई बात नहीं तुम मेरा टिफिन शेयर कर लो।”
अनुषा को दुर्गा का लंच इतना टेस्टी लगा कि उसने पूरा टिफिन चुपचाप खा लिया।
अगले दिन सैटरडे को पीटीएम थी। दुर्गा ने क्लास में बताया कि स्टूडेंट्स एप पर सब अपना स्लॉट देखकर ही आएं।
दुर्गा को टेस्ट से पहले बच्चों के साथ पेरेंट्स की बॉन्डिंग भी चेक करनी थी। पेरेंट्स की सभी परेशानियों के जवाब भी उसे देने थे, इसलिए यह पीटीएम इंपॉर्टेंट थी।
दुर्गा की डायरी में सभी बच्चों के लिए नोट्स लिखे थे कि कौन शांत है, कौन एग्रेसिव, कौन अटेंटिव है, कौन डे-ड्रीमर, कौन टॉकेटिव है और कौन इंट्रोवर्ट? कौन मन से पढ़ता है? किसके डाउट्स क्लियर नहीं रहते? रोल नंबर थ्री का पिछले महीने से खाली पेज भी भरा जा चुका था। कुछ चीजें थीं, जो अनुषा के पेरेंट्स से समझना दुर्गा के लिए जरूरी था।
सारे स्टूडेंट्स-पेरेंट्स आ चुके थे, पर अभी तीन स्टूडेंट्स बाकी थे, जिसमें से दुर्गा की मिस्ट्री स्टूडेंट अनुषा भी थी। बाकी बचे दो स्टूडेंट के पेरेंट्स तो अपनी बारी का इंतजार कर रहे थे।
दुर्गा को लगा कि अनुषा के पेरेंट्स काफी नॉन-सीरियस हैं। पहले तो महीने भर उसे स्कूल नहीं भेजा और पहली पीटीएम में भी नहीं आए। स्कूल डायरी में इतनी बार लिखने का भी कोई असर नहीं।
दुर्गा जैसे ही जाने को हुई, तभी अनुषा की अपने पापा का हाथ पकड़े क्लास में एंट्री हुई।
“मे आई कम इन मिस?”
“यस कम इन, प्लीज।” लेट आने पर अनुषा और उसके पापा दोनों ने सॉरी कहा।
बातों से पता चला कि अनुषा के पापा सिंगल पेरेंट हैं। जॉब चेंज की वजह से वह इस शहर में कुछ समय पहले ही आए हैं। जाहिर था, सिंगल पेरेंट हैं, तो घर तो बिखरा ही होगा। जॉब के कारण अनुषा पर भी ध्यान नहीं दे पा रहे होंगे। लेकिन उन्होंने प्रॉमिस किया कि वह अगले असेसमेंट तक अनुषा का पीछे रह गया सारा कोर्स कंप्लीट करवा देंगे।
अनुषा के पापा ने मिस दुर्गा से रिक्वेस्ट की कि आप इस टर्म में संभाल लीजिए। मैं अगले टर्म से आपको शिकायत का मौका नहीं दूंगा।
दुर्गा ने अपनी तरफ से अनुषा की पूरी हेल्प करने का वादा किया। उसने रजिस्टर को गौर से देखा, जहां अनुषा के पापा का नाम ‘अभिनव’ लिखा था।
“मिस्टर अभिनव, मैं अनुषा का पूरा खयाल रखूंगी।”
“थैंक यू मिस दुर्गा। आपने अनुषा की नहीं मेरी भी बहुत हेल्प की है। मैं घर में इसका कोर्स कंप्लीट करवा दूंगा आप स्कूल में देख लीजिएगा।”
“जी, श्योर।”
उसके बाद दुर्गा ने अपनी टेबल से पेंसिल का गिफ्ट पैकेट निकालकर अनुषा को देते हुए कहा, “इस पेंसिल से तुम्हें अपनी रफ कॉपी में अपनी सारी प्रॉब्लम्स लिखकर लानी हैं। मैं क्लास के बाद ब्रेक टाइम में तुम्हारे साथ रोज थोड़ा समय बिताऊंगी और तुम्हारी हेल्प करूंगी।”
“थैंक यू मिस।” इतना कहते हुए अनुषा और उसके पापा क्लास से चले गए। दुर्गा दोनों को जाते देख रही थी और अभिनव जैसे पेरेंट के लिए उनके मन में काफी सवाल थे, पर उसके लिए एक पीटीएम काफी नहीं थी।
अनुषा ने तो दुर्गा का मन जीत ही लिया था, पर अभिनव के लिए भी शायद दुर्गा के मन में काफी रिस्पेक्ट थी।
दुर्गा क्लास से बाहर आते हुए सोच रही थी कि कैसे सिंगल पेरेंट एक मां और पिता दोनों की भूमिका निभाता होगा? कोई एक कोना भरने के लिए कोई दूसरा हिस्सा खाली रह जाता होगा।
तभी आवाज आई, “मिस दुर्गा, प्लीज।”
दुर्गा पीछे मुड़ी तो देखा, अभिनव उसे आवाज दे रहा था। अनुषा उनके साथ नहीं थी। “क्या हुआ मिस्टर अभिनव।”
“प्लीज मैम, क्या आप अनुषा के लिए अपना नंबर दे सकती हैं?”
“मिस्टर अभिनव, वैसे तो हमें पर्सनल नंबर शेयर करना अलाउड नहीं है। पर मैं ये अनुषा के लिए कर रही हूं,” दुर्गा ने बैग से कार्ड निकालकर अभिनव को दे दिया।
उस दिन से रोजाना शाम को दुर्गा के पास अभिनव के कॉल्स या मैसेज आने लगे। कुछ अनुषा के और कुछ अपने डाउट्स क्लियर करने के लिए।
अनुषा भी बाकी स्टूडेंट्स के साथ घुल-मिल गई थी और मुस्कुराने लगी थी।
पिछले छह महीने में अनुषा में गजब का सुधार देखने को मिला था। इस पीरियोडिक असेसमेंट में अनुषा के एबव एवरेज मार्क्स आए थे। रिजल्ट अनाउंस करने के लिए इस बार फिर एक पीटीएम रखी गई थी। इस पीटीएम का इंतजार दुर्गा, अभिनव और अनुषा तीनों को बेसब्री से था।
दुर्गा को अनुषा की आगे की पढ़ाई प्लान करनी थी। अभिनव को दुर्गा को स्पेशल थैंक्स कहना था। अनुषा को स्केचेस बनाने का शौक था। उसने दुर्गा का चेहरा एक कार्ड पर बनाया था। इस बात से अभिनव अनजान था।
इस बार अभिनव और अनुषा अपने स्लॉट टाइमिंग पर पंक्चुअल थे। अनुषा ने कार्ड दुर्गा को दिया और कहा, “मैम, इसे मेरे जाने के बाद खोलना।”
अभिनव भी दुर्गा को बार-बार ‘थैंक यू’ कहते नहीं थक रहा था।
अभिनव ने मिस दुर्गा से बात करने में ज्यादा टाइम लिया तो पेरेंट्स का तांता लग गया।
सबके जाने के बाद दुर्गा ने अनुषा का कार्ड खोला। उसकी तस्वीर के नीचे एक नोट था, जिसमें लिखा था, ‘दुर्गा मां की तरह आपने मेरे सारे डाउट सॉल्व कर दिए। क्या आप मेरी मम्मा बनकर लाइफटाइम मेरे सवालों को सॉल्व करेंगी?’
दुर्गा ड्राइंग के नीचे लिखी लाइन को पढ़ते ही रुआंसी हो गई।
तभी दुर्गा को अपना नाम एक बार फिर से सुनाई दिया। उसके आंसू बह रहे थे, अनुषा का बनाया कार्ड उसके हाथ में था। उसने मुड़कर देखा, अभिनव उसे आवाज लगा रहा था।
दुर्गा के हाथ में से कार्ड लेते हुए वह समझ गया कि अनुषा ने वो कह दिया है, जो वह कह नहीं पा रहा था। अभिनव ने दुर्गा को वापिस कार्ड थमाते हुए कहा, “क्या मैं आपसे कुछ पूछ सकता हूं? विल यू मैरी मी, मिस दुर्गा?”
दुर्गा ने अनुषा की ओर देखा जो उसी की तरफ आ रही थी। उसने आंसू भरी आंखों के साथ स्माइल करते हुए ‘हां’ कह दिया।
दुर्गा और अभिनव ने देखा कि अनुषा अपनी स्कूल डायरी में लिख रही थी, “माय मदर्स नेम इज दुर्गा।”
स्कूल के ग्राउंड में एक कम्प्लीट फैमिली खड़ी मुस्कुरा रही थी।
- गीतांजलि
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें